TARYBOS REGLAMENTAS (EB) Nr. 1944/2006
2006 m. gruodžio 19 d.
iš dalies keičiantis Reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį ir 299 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
pasikonsultavusi su Regionų komitetu,
kadangi:
(1)
2005 m. rugsėjo 20 d. Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (3) 69 straipsnio 6 dalyje yra nustatytos Bendrijos struktūrinių išlaidų visų metinių asignavimų viršutinės ribos valstybėje narėje, o to paties reglamento 70 straipsnio 3 ir 4 dalyse nustatytas EŽŪFKP įnašo dydis.
(2)
2007-2013 m. finansinėje programoje, dėl kurios Europos Vadovų Taryba susitarė 2005 m. gruodžio mėn., nustatytos Bendrijos struktūrinių išlaidų metinių asignavimų viršutinės ribos, kurios taikomos kiekvienai valstybei narei atskirai, skiriasi nuo Reglamento (EB) Nr. 1698/2005 69 straipsnio 6 dalyje nustatytų viršutinių ribų.
(3)
Remiantis 2007-2013 m. finansine programa, Portugalijai buvo skirta 320 mln. EUR suma, kuriai gali būti netaikomas bendro nacionalinio finansavimo reikalavimas, kaip numatyta Reglamento (EB) Nr. 1698/2005 70 straipsnio 3 ir 4 dalyse.
(4)
Reglamentas (EB) Nr. 1698/2005 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1698/2005 iš dalies keičiamas taip:
1)
69 straipsnio 6 dalis pakeičiama taip:
„6. Komisija užtikrina, kad bendros metinės EŽŪFKP lėšos, kurias valstybė narė gauna pagal šį reglamentą iš EŽŪOGF Orientavimo skyriaus, taip pat iš ERPF, ESF bei SF pagal 2006 m. liepos 11 d. Tarybos reglamentą (EB) Nr. 1083/2006, nustatantį bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo (4), įskaitant ERPF įnašą pagal 2006 m. spalio 24 d. Europos Parlamento ir Tarybos reglamentą (EB) Nr. 1638/2006, išdėstantį bendrąsias nuostatas, kurios nustato Europos kaimynystės ir partnerystės priemonę (5), ir 2006 m. liepos 17 d. Tarybos reglamentą Nr. 1085/2006, nustatantį Pasirengimo narystei pagalbos priemonę (IPA) (6), bei iš Europos žuvininkystės fondo pagal 2006 m. liepos 27 d. Tarybos reglamentą (EB) Nr. 1198/2006 dėl Europos žuvininkystės fondo (7), neviršija šių ribų:
-
valstybėms narėms, kurių BNP vienam gyventojui (išreikštos PGS) 2001-2003 m. yra mažesnis nei 40 % 25 ES valstybių narių vidurkio: 3,7893 % jų BVP,
-
valstybėms narėms, kurių BNP vienam gyventojui (išreikštos PGS) 2001-2003 m. yra lygus arba didesnis nei 40 % 25 ES valstybių narių vidurkio, bet nesiekia 50 %: 3,7135 % jų BVP,
-
valstybėms narėms, kurių BNP vienam gyventojui (išreikštos PGS) 2001-2003 m. yra lygus arba didesnis nei 50 % 25 ES valstybių narių vidurkio, bet nesiekia 55 %: 3,6188 % jų BVP,
-
valstybėms narėms, kurių BNP vienam gyventojui (išreikštos PGS) 2001-2003 m. yra lygus arba didesnis nei 55 % 25 ES valstybių narių vidurkio, bet nesiekia 60 %: 3,5240 % jų BVP,
-
valstybėms narėms, kurių BNP vienam gyventojui (išreikštos PGS) 2001-2003 m. yra lygus arba didesnis nei 60 % 25 ES valstybių narių vidurkio, bet nesiekia 65 %: 3,4293 % jų BVP,
-
valstybėms narėms, kurių BNP vienam gyventojui (išreikštos PGS) 2001-2003 m. yra lygus arba didesnis nei 65 % 25 ES valstybių narių vidurkio, bet nesiekia 70 %: 3,3346 % jų BVP,
-
valstybėms narėms, kurių BNP vienam gyventojui (išreikštos PGS) 2001-2003 m. yra lygus arba didesnis nei 70 % 25 ES valstybių narių vidurkio, bet nesiekia 75 %: 3,2398 % jų BVP,
-
po to maksimali perduodamų lėšų suma mažinama 0,09 BVP procentinio punkto kiekvienam 2001-2003 m. BNP (išreikštų PGS) vienam gyventojui vidurkio padidėjimui 5 procentiniais punktais, lyginant su 25 ES valstybių narių vidurkiu.
Komisija, apskaičiuodama BVP, remiasi 2005 m. balandžio mėn. paskelbtais statistiniais duomenimis. Kaip suplanavo Komisija 2005 m. balandžio mėn., individualūs nacionaliniai BVP augimo tempai 2007-2013 m. bus taikomi atskirai kiekvienai valstybei narei.
2010 m. nustačius, kad kurios nors valstybės narės 2007-2009 m. sukauptas BVP daugiau nei ± 5 % nukrypo nuo sukaupto BVP, apskaičiuoto pagal antrą pastraipą, įskaitant dėl valiutos kurso pokyčių atsiradusius pasikeitimus, bus atitinkamai patikslintos tai valstybei narei pagal pirmą pastraipą tuo laikotarpiu skirtos sumos. Visas tokio tikslinimo grynasis rezultatas (teigiamas ar neigiamas) negali viršyti 3 000 mln. eurų. Bet kokiu atveju, jei grynasis rezultatas yra teigiamas, visos papildomos lėšos ribojamos taip, kad nepanaudotų lėšų lygis būtų mažesnis už 2007-2010 m. iš struktūrinių fondų ir SF įsipareigojimams turimų lėšų maksimalų dydį. Galutinės patikslintos sumos bus lygiomis dalimis paskirstytos 2011-2013 m. laikotarpiu. Siekiant, kad minėtu laikotarpiu būtų atspindėta Lenkijos zloto vertė, Lenkijai taikant pirmoje pastraipoje nurodytus procentinius dydžius gautas rezultatas turi būti dauginamas iš koeficiento 1,04 laikotarpiu iki tol, kol bus atlikta šioje pastraipoje nurodyta peržiūra.
2)
70 straipsnyje įterpiama ši dalis:
„4a. 3 ir 4 dalys tam tikrais atvejais gali būti netaikomos Portugalijai skirtai 320 mln. EUR sumai.“
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 19 d.